SL Uradni list Evropske unije L 297/16

IZVEDBENI SKLEP KOMISIJE (EU) 2016/1925

z dne 31. oktobra 2016

o razveljavitvi Izvedbenega sklepa (EU) 2016/17 o izdaji dovoljenja Združenemu kraljestvu, da na svojem ozemlju prepove trženje sorte konoplje, navedene v skupnem katalogu sort poljščin, v skladu z Direktivo Sveta 2002/53/ES

(notificirano pod dokumentarno številko C(2016) 6860)

(Besedilo v angleškem jeziku je edino verodostojno)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 2002/53/ES z dne 13. junija 2002 o skupnem katalogu sort poljščin (1) in zlasti člena 18 Direktive,

ob upoštevanju naslednjega:

(1) Člen 32(6) Uredbe (EU) št. 1307/2013 Evropskega parlamenta in Sveta (2) določa, da so površine, ki se uporabljajo za proizvodnjo konoplje, lahko upravičene le, če vsebnost tetrahidrokanabinola (v nadaljnjem besedilu: THC) pri uporabljenih sortah ne presega 0,2 %, da se prepreči dodeljevanje podpore nezakonitim kmetijskim rastlinam.

(2) Člen 45(3) Izvedbene uredbe Komisije (EU) št. 809/2014 (3) določa, da če že drugo leto povprečje vseh vzorcev zadevne sorte konoplje presega vsebnost THC iz člena 32(6) Uredbe (EU) št. 1307/2013, država članica zahteva dovoljenje za prepoved trženja takšne sorte v skladu s členom 18 Direktive 2002/53/ES.

(3) Komisija je 28. aprila 2015 prejela zahtevo Združenega kraljestva za pridobitev dovoljenja za prepoved trženja konoplje sorte Finola, ker je njena vsebnost THC že drugo leto zapored presegla dovoljeno vsebnost 0,2 %.

(4) Na podlagi te zahteve je Komisija sprejela Izvedbeni sklep (EU) 2016/17 (4) in Združenemu kraljestvu dovolila, da na svojem ozemlju prepove trženje navedene sorte konoplje.

(5) Združeno kraljestvo je 15. marca 2016 uradno obvestilo Komisijo, da je bilo pri nadaljnjem preskušanju vzorcev konoplje sorte Finola ugotovljeno, da vsebnost THC v letu 2014 ni presegla praga 0,2 % iz člena 32(6) Uredbe (EU) št. 1307/2013.

(6) Zato je Združeno kraljestvo zahtevalo razveljavitev Izvedbenega sklepa (EU) 2016/17.

(7) Navedeni izvedbeni sklep bi bilo zato treba razveljaviti.

(8) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1

Razveljavitev Izvedbenega sklepa (EU) 2016/17

Izvedbeni sklep (EU) 2016/17 se razveljavi.

Člen 2

Naslovnik

Ta sklep je naslovljen na Združeno kraljestvo Velika Britanija in Severna Irska.

V Bruslju, 31. oktobra 2016 Za Komisijo Vytenis ANDRIUKAITIS Član Komisije

(1) UL L 193, 20.7.2002, str. 1.

(2) Uredba (EU) št. 1307/2013 Evropskega parlamenta in Sveta z dne 17. decembra 2013 o pravilih za neposredna plačila kmetom na podlagi shem podpore v okviru skupne kmetijske politike ter razveljavitvi Uredbe Sveta (ES) št. 637/2008 in Uredbe Sveta (ES) št. 73/2009 (UL L 347, 20.12.2013, str. 608).

(3) Izvedbena uredba Komisije (EU) št. 809/2014 z dne 17. julija 2014 o pravilih za uporabo Uredbe (EU) št. 1306/2013 Evropskega parlamenta in Sveta v zvezi z integriranim administrativnim in kontrolnim sistemom, ukrepi za razvoj podeželja in navzkrižno skladnostjo (UL L 227, 31.7.2014, str. 69).

(4) Izvedbeni sklep Komisije (EU) 2016/17 z dne 7. januarja 2016 o izdaji dovoljenja Združenemu kraljestvu, da na svojem ozemlju prepove trženje sorte konoplje, navedene v skupnem katalogu sort poljščin, v skladu z Direktivo Sveta 2002/53/ES (UL L 5, 8.1.2016, str. 7).